  Виталий Пронин Ижысь тросэз школаос туэ выль бадӟым проектъёс борды басьтӥськизы. Ваньзы соос пӧртэм удысъёсын герӟаськемын, туала улонлэн куронъёсызлы тупало. Та школаослэн кивалтӥсьёсынызы пумиськон ортчиз Иж город администрациын. Дышетонъя управленилэн кивалтӥсез Светлана Петрова пусйиз: туннэ городын тодон-валан сётон удыс Приволжск федерал округын адӟем карымон луэ. - Кылем арын инженерия удыслы сӥзем классъёс усьтӥмы. Туэ соос вӧзы итӥськизы мукетъёсыз. Кылсярысь, 29 номеро лицейын «Купол»-классъёс, мувӧй поттонъя классъёс ужзэс мытӥзы. Ижын сяна, соос усьтӥськизы Вотка, Сарапул городъёсын но Эгра ёросын. Та школаосты бурд улаз басьтӥз «Купол» завод. Ижысь 5 школа воспитательёслы юрттӥськисьёсты дасяны кутскиз. Педагогикалы сӥзем классъёс пыр потыса, пиналъёс ужаны быгатозы продлёнкаосын, нылпи садъёсын но лагерьёсын, - ивортӥз Светлана Геннадьевна. Туэ ик ӧсъёссэ вӧлъяз Академпарк. Шоркарысь Индустриальной ёросысь 5 дышетон организациос огазеяськизы бадӟым классъёсы ветлӥсь пиналъёслы тодон-валан мургес сётон понна. Тросэз школаос мур дышето яке гуманитарной наукаосты, яке математикаез. Нош нылпилэн мукет удысъёсъя куддыр визьзэ будэтэмез потэ. Ӵапак сыӵеослы чакламын Академпарк. 37 предметъя курсъёс дасесь ини. - Дышетӥсьёслы но визь песьтэрзэс узырмытыны луонлык сётомы, - вераз Светлана Петрова. - Ижын педагогикалы сӥзем марафон ортчоз. Отчы, городысь но элькунмылэн пӧртэм сэрегъёсысьтыз сяна, Магаданысь но Москваысь дышетӥсьёс вуозы. 3 нунал ӵоже соос ог-огзылы выль стандартъёсын ужан амалъёссэс шараялозы.  Ольга Корепанова Туспуктэм: udmurt.ru  